google/wiki40b huggingface dataset:
Ceratophyllus

Utseende

Familien Ceratophyllidae som slekten tilhører, er gjerne brunrøde eller mørkbrune lopper med avlang kroppsform, flattrykt fra sidene. De er gjerne middelsstore lopper.

Liv og utvikling

Familien Ceratophyllidae suger blod fra gnagere og fugler. Man antar at familien opprinnelig gikk på gnagere (ekorn og beslektede grupper), men hoppet over på fugler på et senere tidspunkt. Som vanlig hos lopper lever larvene av avfall, hudrester og de voksne loppenes avføring, mens de voksne insektene er blodsugere.

Betydning for mennesker

Ingen av disse artene har mennesket som normal vert, men fugleloppa (Ceratophyllus gallinae) er den arten som vanligvis biter mennesker i Norge. Denne arten lever i ulike slags fuglereir, og kan komme inn i hus om det er fuglereir i tak eller vegger. Denne arten får man lett på seg om man rensker fuglekasser for gamle reir – et kjøttmeisreir kan inneholde flere tusen fuglelopper. Fugleloppa kan ikke overleve lenge på menneskeblod.

Utbredelse

Slekten forekommer i først og fremst i Europa og Nord-Amerika.
Gunnar Martinsen

Utdannelse

Gunnar Martinsen studerte hos blant annet K. Aagaard Østvig i Oslo og hos den danske tenorsangeren Aksel Schiøtz i København samt Torrelli i Paris.

Karriere

Martinsen debuterte i Oslo i 1949, og var lærer ved Musikkonservatoriet i Oslo fra 1957 og på Huseby offentlige Blindeskole fra 1959. Han ble førsteamanuensis ved Norges musikkhøyskole fra 1973, og var i mange år leder for blant annet Drammens mannskor. 
I en årrekke var han solist ved oppføringer av store pasjoner og oratorier i blant annet Oslo domkirke i over 20 år fra 1960-tallet og frem til 1980-tallet hvor han sammen med domorganist Rolf Karlsen og Oslo domkantori og musikere fra Filharmonien var solist i den årvisse Pasjon av Johann Sebastian Bach i Oslo domkirke. Oftest var det Bachs store Matteuspasjonen eller innimellom Bachs andre store pasjon Johannespasjonen som sto på programmet i helligdagene i påsken. Dette er to store verk som varer i over 3 timer og som er lidelsesfortellingen i Bibelens Det nye testamentet fortalt via resitativer (tenor) og arier og korpartier med orkester og instrumentalsolister.

Musikklærer

Gunnar Martinsen hadde en spesiell evne til å lære bort sin egenutviklede sangteknikk hvor avspenning var et vesentlig ledd i hans teknikk. Noe av det man spesielt la merke til når han sang selv var den meget begrensede åpning i munnen under fremførelsen av sangen og likevel hadde han en særegen og flott lyrisk tenorstemme som egnet seg spesielt godt til kirkemusikk.
Gunnar Martinsen er beskrevet som av «den eldre skole» og meget ærlig i sin bedømning av elever, og var vesentlig strengere mot elever som var kommet inn på høyskolen enn de elever som var privatister. Dette gjorde nok at han fikk noen elever som ikke likte hans ærlige bedømming av sin egen ferdighet og fremgang.
Tom Brazda

Biografi

Tom Brazda var født i en kunstnerfamilie i Tsjekkoslovakia. Men han reiste da han var liten som politisk flyktning til Canada. Der begynte han å jobbe som piercer fra 1991, og etablerte Stainless Studios i 1994 i Toronto. 
Han er mest kjent for å ha laget en kraftig forbedring av overflatebarbellen (noe Steve Haworth også gjorde uavhengig av hverandre). Men han har også bidratt med utviklingen av piercingverktøy, piercingteknikker og etterbehanlingsmetoder. Spesielt i sammenheng med T-bar, Christina, snug og leppe frenulum piercingene. Han ga også Medusa-piercingen navnet sitt.
Han har i senere tid blitt ansett som en av kunstnerne som definerte kroppsmodifikasjon industrien, sammen med piercerne Jon Cobb og Steve Haworth tidlig på 1990-tallet.
Lekte

En lekte eller lekt er en bygningsdel av trevirke med dimensjoner mindre enn 50 mm x 50 mm som brukes til utlekting for taktekking og eller til utlufting mellom værhud og vindtetting i en vegg, eller til å feste og klemme skjøter i vindtetting av papp eller diffusjonssperre av plastfolie. Lekter kan også brukes til å lage fuger i konstruksjoner av murverk eller betong for å unngå at ulik temperaturekspansjon skal føre til sprekkdannelse. Ved kledning av bad med baderomspanel skal det alltid brukes utlekting for å hindre at fukt samler seg opp og lager råteskade på bærende konstruksjoner.
I Maxbos ordliste er det forklart slik: Trelast i smale bredder og små tykkelser til utlekting av vegg, tak og lignende.
Erichius

Utseende

Middelsstore, avlange, svarte eller svartbrune hjortebiller. Pronotum og dekkvingene har ofte en gul randstripe. Hannene har påfallende bredt hode, men kjevene er ikke svært store, nokså korte og mer eller mindre trekantede. Kroppen har gjerne noen områder dekket av hårlignende skjell, andre ikke, slik at de dannes et mønster av blanke og matte felter.

Levevis

Artene mangler flygevinger og kan ikke fly.

Utbredelse

Slekten er bare kjent med sikkerhet fra Chile og Argentina.
Barroso-kommisjonen

Barroso-kommisjonen var Europakommisjonen som styrte fra 22. november 2004 til 1. november 2014. José Manuel Barroso var president og hadde med seg 27 kommissærer, én fra hvert EU-land med unntak av Barrosos hjemland, Portugal.
BMW E9

BMW E9 er en todørs sportscoupe produsert fra 1968 til 1975, og designmessig har bilen laget ut i fra sedanen E3. Alle motorene var rekkeseksere med 2.5, 2.8 og 3.0 liters motorer. E9 ble avløst av 6-serien, E24, i 1976.
Olon Sume

Olon Sume (eller Olon Sume-in Tor) er et arkeologisk funnsted i den nordre del av banneret (fylket) Darhan Muminggan forente banner i byprefekturet Baotou i den autonome region Indre Mongolia i Folkerepublikken Kina. Funnene gjort der er svært allsidige.
Byen kan ha vært bispesete for Østens kirke, og hadde på 1200-tallet (i Yuan-dynastiets tid) muligens også en katolsk kirke.
Et stort antall gravsteiner funnet her er smykket med kristne kors av syro-orientalsk type.
Den kinesiske regjering har på senere år (2000-tallet) begynt å utvikle stedet som turistattraksjon.

Koshang?

Siden 1930-årene er stedet av noen forskere blitt identifisert som restene etter den gamle byen Koshang, som den nordlige hovedstad for middelalderfolket öngötenes konger. Men denne identifikasjonen er ikke sikker, mener andre, og det er mulig at Koshang lå et godt stykke lenger sør, sønnenfor Daqingfjellene.
Alfred Georg Kvamme

Karriere

Kvamme var dommerfullmektig i Orkanger i perioden 20. mai 1946 – 1. november 1947. Kvamme fikk møterett til høyesterett i 1966.

Privatliv

Alfred vokste opp i Bergen. Alfred giftet seg med Aase Mohr Sundbotten og fikk 4 barn med henne (deriblant datteren Ingelin Christine) samt 8 barnebarn. 
Alfreds far var tobakksforhandler.
Båndlegging

Båndlegging var et begrep som ble benyttet i plan- og bygningsloven av 1985. I  § 11-8 i plan- og bygningsloven av 2008 er områder med båndlegging erstattet med hensynssone.
«d) Sone for båndlegging i påvente av vedtak etter plan- og bygningsloven eller andre lover, eller som er båndlagt etter slikt rettsgrunnlag, med angivelse av formålet. Båndlegging i påvente av vedtak etter plan- og bygningsloven eller andre lover er tidsbegrenset til fire år, men kan etter søknad til departementet forlenges med fire år.»
Rathinda amor

Utseende

En ganske liten (vingespenn 25-30 millimeter), lysbrun stjertvinge, bakvingen med tre tynne stjerter. Oversiden er brun med en smal, hvit flekk på forvingen. Undersiden er brunhvit, spissen av forvingen kanelbrun, livlig mønstret med brune tverrbånd og flekker, bakvingen med et par små, svarte flekker ved bakhjørnet.

Levevis

Larven lever på busker og trær fra flere ulike familier.

Utbredelse

Arten er utbredt i India og Sri Lanka.
Veibruksavgift på bensin

Veibruksavgiften på bensin (bensinavgiften) er en særavgift til statskassen som ble innført i 1933. Den har, i likhet med veibruksavgiften på autodiesel,  til hensikt å stille brukeren overfor de eksterne kostnadene knyttet til ulykker, kø, støy, veislitasje samt helse- og miljøskadelige utslipp (eksklusive utslipp av CO₂) som bruk av bil medfører.
Avgiftsplikten omfatter bensin. Videre omfattes blandinger dersom bensin er hovedbestanddelen, og hvor blandingen kan benyttes som motordrivstoff. Avgiftsplikten oppstår som hovedregel ved uttak fra godkjent lager eller ved innførsel.
Det gis avgiftsfritak for bl.a. bensin som anvendes i fly, til tekniske og medisinske formål, i tilknytning til utnyttelse av naturforekomster i havområdene utenfor norsk territorialgrense samt i båter og snøscootere i veiløse strøk.
Avgiftssatsene i 2019 er 5,25 kroner per liter for svovelfri bensin (under 10 ppm svovel) og 5,29 kroner per liter for lavsvovlet (under 50 ppm svovel) og annen bensin.
Statens inntekter fra veibruksavgiften på bensin utgjorde i 2008 om lag 7,9 milliarder kroner.

Andre avgifter på bensin

Bensin er i tillegg til veibruksavgift også ilagt CO₂-avgift og merverdiavgift. I 2010 er CO₂-avgiften på bensin 0,86 kroner per liter mens merverdiavgiften er på 25 % Med en pumpepris på 12,50 kroner per liter vil 2,50 kroner (20 %) være merverdiavgift, 4,54 kroner (36 %) være veibruksavgift og 0,86 kroner (7 %) være CO₂-avgift. Samlet utgjør avgiftene på bensin i dette tilfellet 7,90 kroner per liter eller om lag 63 % av pumpeprisen.
Patan (distrikt)

Demografi

Ved folketellingen i 2011 var det 1 342 746 innbyggere i distriktet, mot 1 182 709 i 2001. Den urbane befolkningen utgjør 20,93 % av befolkningen.
Barn i alderen 0 til 6 år utgjorde 13,36 % i 2011 mot 16,08 % i 2001. Antallet jenter i den alderen per tusen gutter er 884 i 2011 mot 865 i 2001.
Nergård

Forskning og utvikling

Nergård Havfiske deltar i Senter for Forskningsdrevet Innovasjon (SFI). Senteret ble åpnet i 2011 og har navnet CRISP. De er blant annet partnere med Havforskningsinstituttet, NOFIMA, leverandører av fiskeletingsutstyr og trålbruk. Nergård har som mål å drive forskningen rettet mot måleinstrumenter for identifikasjon og overvåkning, miljøvennlige og selektive fiskeredskaper, samt kvalitet og verdiskapning.
Forskningen har gitt resultateter, i 2012 la selskapet frem  resultateter som viser en lovende fremtid for kvalitetsforbedring av fisk.

Helse, miljø og sikkerhet

I den daglige driften er helse, miljø og sikkerhet prioritert fokusområde både for fordelingsanleggene på land og ved salskapets fiskeflåte. Nergårdkonsernet hadde et gjennomsnittlig sykefravær på 5.13% og hadde ingen alvorlige skader på ansatte ved året 2012. Det høyeste sykefraværet var innen fangstvirksomheten hvor det allikevel hadde vært en nedgang i forhold til året tidligere.
Nergård har leid inn bedriftshelsetjenesten for å drive kartlegging og forebygging av skader. Enkelte stillinger i konsernet har en del tungt og enforming arbeid samt utfordringer med støy, fykt og temperatur osv. Dette er noe som styret ekjenner ved å ta i bruk tjenester som bedriftshelsetjenesten.
Konsernet har sine produksjonsbedrifter lokalisert rundt om mindre steder i Nordland, Troms og Finnmark. Dette er en utfording for tilgang til arbeidskraft og har ledet til at det er blitt leid inn utenlandsk arbeidskraft på kontrakter. Fremmedspråklige ansatte medfører utfordringer for HMS-området og Nergård jobber kontinuerlig med diverse rutiner for å sikret at slike utfordringer blir godt tatt hånd om. 
Nergård er også deltaker i NOX-fondet og har gjennomført tiltak for å redusere drivstofforbruket.

Historie

Historien til Nergård AS går tilbake til slutten av 1940-tallet. Det hele startet i 1947 med en fiskebåt som het «Ovedia» som var eid av Arvid og Olga Nergård. Båten ble brukt til å reise langs finnmark og Lofoten for å kjøpe opp fisk som ble sløyd, flekket og saltet om bord, før den ble solgt videre. De to hadde båten i mange år og var veldig suksessfull. Dette utviklet seg senere til det første kjøp av en fabrikk I starten av 1972.
Fabrikken var plassert på Lysnes på Senja I Nord-Norge, nærmere bestemt I Lenvik, Troms. Her ble firmaet Arvid Nergård As startet. Etter hvert overtok sønnen til Arvid og Olga Nergård, Ole-Arvid, som eier. Han utviklet bedriften fra å være en fabrikk på Lysnes til å bli et stort konsern med mange underbedrifter rundt om kring I hele Nord-Norge.
I 2008 døde eieren Ole-Arvid etter å ha vært syk siden 2006. Etter hans død valgte familien og selge aksjer I Nergård AS og bedriften fikk ny eier og nytt navn. Så I 2010 ble Nergård AS endret til Nergård Holding AS.
Daly City

Historie

Området var jordbruksområde fram til jordskjelvet som rammet området 18. april 1906. En rekke av San Franciscos innbyggere flyktet da til landeiendommene sør for byen, blant annet en stor ranch eid av Daly. Daly sørget for mat og midlertidig husvære for flyktningene, og skilte deretter ut deler av eiendommer for permanent boligbygging.
Etter hvert som bosetningene økte, ble også behovet for bymessige tjenester større, og med det et voksende krav om å bli utskilt som en egen kommune. Med en antatt befolkning på 2 900 innbyggere ble byen godkjent av myndighetene 18. mars 1911.
Byen forble ganske liten fram til etter andre verdenskrig, da det ble igangsatt en omfattende utbygging og eiendomsutvikling.

Kommunikasjoner

Byen er blant annet knyttet til California State Route 1, State Route 35 og State Route 82 og Interstate 280. 
Byen er blant de byene i USA som har den høyest andel som reiser kollektivt. Byen ble 11. september 1972 knyttet Bay Area Rapid Transit, og er knyttet til busselskapet SamTrans som opererer busslinjer innenfor fylket.
Kari Arnestad

Kari Arnestad (født 8. oktober 1910, død 20. juni 1985) var en norsk lyriker og salmedikter. Arnestad jobbet som sosialkurator og for Det Norske Misjonsselskap. Hun gav ut diktsamlingen Under Guds Regnboge i 1979, og er representert med en salme hun har oversatt i Norsk Salmebok.
Syltøyna

Syltøyna er en liten øy i Fjell kommune i Hordaland. Syltøyna ligger vest for øyen Sotra og sør for øyen Lokøyna.
Svarteliste

En svarteliste er en liste over for eksempel personer, bedrifter, bøker, arter eller gjenstander som skal utelukkes fra visse privilegier, rettigheter, anerkjennelse eller lignende. Ulike svartelister er eller har vært i bruk i for eksempel politikk, kulturliv, forbrukervern eller naturvern. Svartelister kan være del av en totalitær politikk (hvis det for eksempel er mennesker eller bøker som svartelistes), men kan også brukes for å beskytte enkeltmenneskers rettigheter (hvis det for eksempel er useriøse næringslivsaktører som svartelistes).
Frankluquetia

Utseende

En nokså liten, rød og svart trebukk. Hode, pronotum, bein og antennenes ytre ledd er røde, antennenes indre ledd er svarte, dekkvingene svarte med tre uregelmessige, røde tverrbånd. Antennene er tynne og noe lengre enn kroppen. Pronotum er tønneformet uten tenner på sidene, dekkvingene er litt utvidete bakover.

Utbredelse

Arten er kjent fra Fransk Guyana.
Ronde

Ronde er ei øy i Grenadinene tilhørende Grenada. Den ligger 8 km nord for øya Grenada. Øya dekker 253 hektar. Høyeste punkt er 158 moh. Navnet kommer fra fransk og betyr «rund».
Øya er befolket. Innbyggerne holder geiter og driver fiske.
Mörderberg

Mörderberg (også Marderberg, etter Marder, tysk for mår) er en høyde i orsteilen Stadtrandsiedlung Malchow i Berlins bydel Pankow. Høyden rekker 56,6 meter over havet.
Høyden finnes sør for det gamle landsbysenteret i Blankenburg og vest for Malchow. Navnet er avledet av den tidligere bruken av høyden som rettersted, men som i dagligtale endret seg til Marderberg.
Bhind (distrikt)

Demografi

Ved folketellingen i 2011 var det 1 703 562 innbyggere i distriktet, mot 1 428 559 i 2001. Den urbane befolkningen utgjør 25,41 % av befolkningen.
Barn i alderen 0 til 6 år utgjorde 14,18 % i 2011 mot 17,84 % i 2001. Antallet jenter i den alderen per tusen gutter er 835 i 2011 mot 832 i 2001.
Supporterunionen for Britisk Fotball

Supporterunionen for Britisk Fotball (SBF), ble stiftet 15. mars 1986 etter initiativ av daværende leder av Evertons supporterklubb, Jan Roger Henriksen og Nils Johan Dahl (Derby C supporterklubb)
Formålet med SBF er å samle alle supportere av britisk fotball, samt å profilere britisk fotball overfor media. Utover 1990-tallet er mange av dagens 53 medlemsklubber stiftet. Det totale antall medlemmer pr 31. mai 2017 er 110 066. Leder i SBF 2017/2018 er Trond Fuhre (Birmingham City).
SBF arrangerer den årlige «Supportercupen», en fotballturnering for medlemsklubbene i SBF. Den arrangeres i 2018 på Nordre Åsen (Skeid), Oslo. SBF har forskjellige kåringer hver sesong: Årets supporter, Årets medlemsblad og Årets pris for Nett & Sosiale Medier. 
Drifter www.banehopper.com

Supportercupen

Supportercupen er en fotballturnering åpen for medlemmene i de supporterklubbene i Norge som sverger til engelske (eller britiske) fotballklubber. Startet i 1991 etter et samarbeid mellom Asbjørn Karlberg, Manchester United og Velibor Rnkovic, Wolverhampton Wanderers. 
Den første turneringen trakk 8 lag til 11-mannsspill i Nedre Eiker.
Til turneringen i 1992 kom flere lag med, og Supporterunionen for britisk fotball foreslo å spille med 7-mannslag. Også denne turneringen ble spilt i Nedre Eiker. Siden har turneringen vært avholdt på Voldsløkka i Oslo til 2009. Fra 2010 til 2014 ble turneringen spilt på kunstgressbanene til Snarøya Sportsklubb på Snarøya ved Fornebu. Fra 2015 har cupen blitt arrangert på Nordre Åsen (Skeid) i Oslo. Arrangør er SBF.
Eric Black

Klubbkarriere

Black spilte under ledelse av Alex Ferguson i Aberdeen FC og deres storhetsperiode på begynnelsen av 1980-tallet. Han scoret blant annet det første målet i 2-1 seiren over Real Madrid CF i finalen i Cupvinnercupen. Karrieren forsatte med fem sesonger i franske FC Metz.
Wes Hoolahan

Landslaget

Han ble tatt ut i Irlands EM-tropp til EM i Frankrike 2016.
Michelle Akers

Landslag

Ettersom det ikke var noen liga å snakke om etter endte studier, ble Akers en landslagsspiller. Hun ble tatt ut til den første landskampen USAs kvinnelandslag i fotball spilte, men hadde en ankelskade, og fikk ikke spilt (kampen endte 0-1 mot Italia). Akers var imidlertid med i den andre kampen til USA, mot Danmark, der hun scoret sitt første og USAs andre landslagsmål i 2-2-kampen.
Akers var lagets ubestridte målscorer, og scoret 39 mål i 26 kamper i 1991 alene. I samme år var hun avgjørende for USA i finalen i VM i Kina, der USA møtte Norge. Akers scoret begge målene til USA, og sikret dermed landet seier i det første offisielle VM noensinne. Akers ble også turneringens toppscorer med god margin, og etablerte seg som en av verdens mestscorende spisser.
Akers' neste VM ble en skuffelse i sammenheng. Hun var skadet, og spilte ikke for USA før semifinalen, som USA tapte mot Norge. I OL i Atlanta var det en sportslig større framgang. Akers scoret riktignok bare ett mål, og det på straffe, men hun spilte samtlige minutter bortsett fra de siste 28 minuttene i åpningskampen, da de ledet 3-0. Akers var dermed på banen hele tiden da USA slo Kina og ble olympiske mestre.
Akers spilte fram til 2000, og rakk å få med seg et nytt VM-gull på hjemmebane. Hun la opp like før Sydney-OL. Akers har siden hun lagt opp lagt vekt på å være en fotball-ambassadør og å stå fram med M.E.. Akers har skrevet bøker om begge temaene. I senere tid har Akers drevet med hesteoppdrett.
Oppvekstroman

En oppvekstroman eller generasjonsroman har sin forløper i dannelsesromanen slik vi kjenner den fra 1700- og 1800-tallet. Betegnelsene oppvekstroman og generasjonsroman brukes om hverandre av litteraturviterne.
Oppvekstromaner dreier seg om utvikling fra barndom til ungdom og videre til voksen. En livshistorie veves uvilkårlig inn i den store fortellingen om samfunnet. Oppvekstromaner er ikke et nytt fenomen. Hjemløshet eller fremmedfølelse har vært tema i kunsten siden modernismens begynnelse. En enkeltperson står ofte i sentrum, men miljøskildringene er likevel det viktigste og forfatteren griper fatt i erfaringer og holdninger, skikker og omgangsformer, moter og interesser, sjargong og tone som er "typisk" for tiden i det skildrede miljø.
Oppvekstroman er en underkategori i et hierarki av sjangre. På et overordnet nivå tilhører de sjangeren roman. På nivået under finner vi dannelsesromaner og historiske romaner med videre og på nivået under der finner vi karakterkomedie, forviklingskomedie med mer. Det går an å dele disse hierarkiene inn i mange fininndelinger og mange nivåer. Hvordan en sjanger defineres avgjør hvor den plasseres. Definisjonene er ikke alltid presise og en bok kan kategoriseres i flere sjangre. Oppvekst- eller generasjonsromaner tilhører den realistiske prosafortellingens hovedformer sammen med "de gode forellingene", utviklingsromanene, biografier og biografiske romaner, sammenbrudds- eller desillusjonsromanene og kriminalromanene.
Oppvekstromanen har et typisk forløp og er knyttet til en historisk epoke. Det er et kjent sjangermønster  hvor hovedpersonens liv følges fra umoden yngling via ulike hendelser og ufordringer gjennom formative år, personen modnes og kan til slutt slå seg til ro som en erfaren voksen. Skjemaet «hjemme - hjemløs - hjem» er vanlig i en klassisk dannelsesroman. Selv om en oppvekstroman ikke er en dannelsesroman i ordets vanlige forstand kan oppvekstskildringer sies å være dannelsesromaner ved å imøtekomme leserens behov for identifikasjon og innlevelse, de kan utfordre leserens kunnskap om verden og by på muligheter for refleksjoner rundt sannheten i fortellinger og anspore leseren til å reflektere over egen livshistorie.
Fra 1980-tallet har barndom og oppvekst vært et populært emne i norsk litteratur, særlig oppvekst i nær fortid.
Indrebergbreen

Indrebergbreen er en isbre i den østre delen av Dronning Maud Land. Den ligger om lag 18 kilometer sørvest for Kapp Omega på Kronprins Olav Kyst.
Området ble undersøkt og kartlagt av japanske forskningsekspedisjoner (JARE) mellom 1957 og 1962 og navngitt Oku-iwa Hyôga etter det nærliggende fjellet Oku-iwa, Indreberget. Det norske navnet er en oversettelse av det japanske navnet.
De fire bøker og fem klassikere

De fire bøker og fem klassikere (klassisk kinesisk: 四書五經, forenklet kinesisk: 四书五经, pinyin: Sìshū Wŭjīng) er de autoritative skrifter for den kinesiske konfucianisme. De kalles også konfucianismens kanoniske skrifter. I det keiserlige Kina var de fire bøker og fem klassikere pliktstudium for de konfucianske lærde som ønsket å bli embedsmenn i regjeringsverket. Enhver politisk diskusjon hadde disse som referanseramme, og man kunne ikke bli mandarin og heller ikke høyere offiser uten å kjenne disse tekstene meget godt.